b'\n_START_ARTICLE_\nPaphiopedilum tigrinum\n_START_SECTION_\nHistoria\n_START_PARAGRAPH_\nP. tigrinumin kuvasivat Koopowitz ja Hasegawa vuonna 1990 julkausussa Orchid advocate.\n_START_SECTION_\nKuvaus\n_START_PARAGRAPH_\nP. tigrinum on pienehk\xc3\xb6 venuksenkenk\xc3\xa4. 16\xe2\x80\x9323\xc2\xa0cm pitki\xc3\xa4 ja 2\xe2\x80\x934\xc2\xa0cm leveit\xc3\xa4 lehti\xc3\xa4 on nelj\xc3\xa4st\xc3\xa4 kuuteen kappaletta. V\xc3\xa4ritys on p\xc3\xa4\xc3\xa4lt\xc3\xa4 kirkkaanvihre\xc3\xa4, alta vaaleanvihre\xc3\xa4. Kukkavana on 20\xe2\x80\x9325\xc2\xa0cm pitk\xc3\xa4, nukaton, ja v\xc3\xa4rilt\xc3\xa4\xc3\xa4n vihre\xc3\xa4 violetein pilkuin. Kukkavanan k\xc3\xa4rkeen kehittyy yksi kukka, joka on 8\xe2\x80\x9313\xc2\xa0cm leve\xc3\xa4. Sepalit ja petalit ovat leve\xc3\xa4raitaiset, mist\xc3\xa4 laji on saanut nimens\xc3\xa4. Laji kukkii kes\xc3\xa4kuusta hein\xc3\xa4kuuhun.\n_START_SECTION_\nElinymp\xc3\xa4rist\xc3\xb6 ja hoito\n_START_PARAGRAPH_\nP. tigrinum kasvaa puolivarjossa epifyyttin\xc3\xa4 tai pohjoisenpuolisilla kivikkorinteill\xc3\xa4 lehtiroskassa ja humuksessa 1\xc2\xa0400\xe2\x80\x932\xc2\xa0000\xc2\xa0metrin korkeudella. Lajin luontainen levinneisyysalue kattaa Kiinan Yunnanin provinssin l\xc3\xa4nsilaidalla sijaitsevan Gaoligongin vuoriston. Alueen l\xc3\xa4mp\xc3\xb6tila vaihtelee 8 ja 20 celsiusasteen v\xc3\xa4lill\xc3\xa4. Ilmasto on talvisin kuiva, kes\xc3\xa4isin kostea.'